Abe Reles
<s>Abraham "Abe" Reles (10. maj 1906 - 12. novembar 1941) bio je američki profesionalni kriminalac, poznat kao jedan od osnivača i najistaknutijih članova Murder, Inc., zloglasne bande profesionalnih ubica koja je 1930-ih obavljala likvidacije za mafiju, ali i po tome što je 1940. godine nakon hapšenja, suočen sa mogućim pogubljenjem svoje kolege i šefove 1940. godine prokazao vlastima i tako doveo na električnu stolicu prije nego što će, usprkos policijske zaštite, život okončati u bizarnim, sumnjivim ali nikada potpuno rasvijetljenim okolnostima.</s>

<s>Reles se rodio u porodici jevrejskih imigranata iz Austrije i odrastao u Brownsvilleu, sirotinjskoj četvrti Brooklyna.</s><s>Kriminalom se počeo baviti još kao tinejdžer, a čemu je značajno pridonijela i Prohibicija, koja je potakla mnoge da se bave krijumčarenjem alkohola, ali i stvarala i krvava suparništva.</s><s>Reles je ispočetka radio za organizaciju braće Shapiro, ali se od njih odmetnuo, zamjerivši im što mu nisu pomogli kada je nakratko završio u zatvoru.</s><s>Umjesto toga se povezao sa Meyerom Lanskym; kao odgovor na to je Meyer Shapiro pretukao i silovao njegovu djevojku.</s>

<s>Relesa je upravo želja da se osveti Shapirovima potakla da okupi tim sa kojim će početi karijeru ubice, ali je brzo stekao reputaciju opasnog i izuzetno nasilnog čovjeka, spremnog da ubija slučajne namjernike zbog najtrivijalnijih povoda.</s><s>Istovremeno je razvio i reputaciju stručnjaka u svom poslu, s obzirom da je umjesto vatrenog preferirao hladno oružje, i žrtve ubijao udarcima u glavu na način zbog kojih su neke od njih zbog nedostatka jasnih tragova službeno proglašene žrtvama izliva krvi u mozak.</s>

<s>Vlasti su, međutim, nakon nekoliko godina uspjele protiv Relesa prikupiti dovoljno dokaza za suđenje zbog ubistva.</s><s>Svjestan da bi mu u tom slučaju prijetila smrtna kazna, Reles je 1940. godine pristao postati pokajnik, odnosno javno svjedočiti protiv svojih kolega i šefova.</s><s>Godine 1941. je zahvaljujući njegovim svjedočanstvima za ubistvo krivim proglašen njegov šef Louis "Lepke" Buchalter te nekoliko godina kasnije postao najiskaknutiji američki gangster pogubljen na električnoj stolici.</s>

<s>Nakon Lepkea je Reles trebao svjedočiti protiv mafijaškog vođe Alberta Anastasije.</s><s>Tada se nalazio pod policijskom zaštitom u sobi 263 na šestom katu hotela Half Moon na Coney Islandu.</s><s>Prije nego što je trebao doći na sud, pao je sa prozora na ulicu i poginuo.</s><s>Službena istraga je kao najvjerojatnije objašnjenje navela neuspjeli pokušaj bijega; kao alternativno objašnjenje se, pak, navodilo samoubistvo odnosno namjerno bacanje na ulicu koji su u zamjenu za mito izveli policajci.</s><s>Iako su policajci disciplinski kažnjeni, godine 1951. je istraga velike porote zaključila da je riječ o nesretnom slučaju.</s>

<s>Abe Reles se pojavio kao lik u filmu Murder, Inc. 1960. godine gdje ga je tumačio Peter Falk.</s><s>Prije toga je lik temeljen na Relesu u filmu The Enforcer 1951. godine tumačio Ted de Corsia.</s>

<s>Vanjske veze
 Federal Bureau of Investigation - Freedom of Information Privacy Act - Abe Reles</s>

<s>Američki kriminalci</s>

